b"\n_START_ARTICLE_\nBeOS\n_START_PARAGRAPH_\nBeOS \xe2\x80\x93 operacin\xc4\x97 sistema, kurios pirmosios versijos buvo skirtos kompanijos Be gamintiems BeBox kompiuteriams, i\xc5\xa1 prad\xc5\xbei\xc5\xb3 naudojusiems AT&T Hobbit procesorius, v\xc4\x97liau, d\xc4\x97l sustabdytos j\xc5\xb3 gamybos, buvo pereita prie PowerPC architekt\xc5\xabros. BeOS pirmoji versija para\xc5\xa1yta 1991 metais, C++ kalba._NEWLINE_BeOS turi grafin\xc4\x99 s\xc4\x85saj\xc4\x85, palaiko kelet\xc4\x85 procesori\xc5\xb3, naudoja specifin\xc4\x99 fail\xc5\xb3 sistem\xc4\x85 (BFS). Sistema v\xc4\x97liau buvo pritaikyta ir Intel procesoriams._NEWLINE_BeOS pasi\xc5\xbeymi sugeb\xc4\x97jimu pilnai i\xc5\xa1naudoti daugiaprocesorines sistemas, daugiagiji\xc5\xa1kumu, mikrobranduoliu, draugi\xc5\xa1ka vartotojui grafine s\xc4\x85saja.\n_START_SECTION_\n\xc4\xaesigijimo ir naudojimo galimyb\xc4\x97s\n_START_PARAGRAPH_\nBeOS buvo komercin\xc4\x97 u\xc5\xbedaro kodo sistema, kurios paskutin\xc4\x97 R5 PRO versija kainavo apie 70 JAV doleri\xc5\xb3. Ma\xc5\xbedaug nuo 2000 met\xc5\xb3 autoriai si\xc5\xabl\xc4\x97 apribot\xc4\x85 sistemos versij\xc4\x85 nemokamai. \xc5\xa0i versija vadinosi BeOS Personal Edition (BeOS PE). J\xc4\x85 buvo galima paleisti i\xc5\xa1 Microsoft Windows ar Linux sistem\xc5\xb3. Jos tikslas buvo sudominti naujus vartotojus \xc5\xa1ia sistema ir leisti programuotojams susipa\xc5\xbeinti su BeOS galimyb\xc4\x97mis bei privalumais. Taip pat buvo nesunku sistem\xc4\x85 perkelti \xc4\xaf atskir\xc4\x85 disko skirsn\xc4\xaf ir naudoti kaip pilnavert\xc4\x99 sistem\xc4\x85. V\xc4\x97liau, po \xe2\x80\x9eBe\xe2\x80\x9c \xc4\xafmon\xc4\x97s \xc5\xbelugimo, atsirado \xc4\xafvair\xc5\xabs abejotino legalumo platinamieji paketai, paremti \xc5\xa1ia versija su atnaujintomis programomis bei tvarkykl\xc4\x97mis._NEWLINE_\xc5\xa0iuo metu sistemos vartotoj\xc5\xb3 viltys susijusios su atviro kodo projektu Haiku, kurio tikslas atkurti BeOS atviro kodo pagrindu.\n_START_SECTION_\nBFS fail\xc5\xb3 sistema\n_START_PARAGRAPH_\nBeOS'e naudojama 64 bit\xc5\xb3 \xc5\xbeurnalin\xc4\x97 fail\xc5\xb3 sistema BFS su i\xc5\xa1pl\xc4\x97totu atribut\xc5\xb3 (po\xc5\xbeymi\xc5\xb3) sluoksniu, kuriame be \xc4\xafprast\xc5\xb3 (fail\xc5\xb3 dyd\xc5\xbeio, dat\xc5\xb3, leidim\xc5\xb3, tip\xc5\xb3 po\xc5\xbeymi\xc5\xb3) galima susikurti savus pagal poreikius. Fail\xc5\xb3 paie\xc5\xa1ka galima pagal visus atributus bei \xc4\xafvairius j\xc5\xb3 derinius, ji labai greita. BFS, kaip ir dauguma paplitusi\xc5\xb3 fail\xc5\xb3 sistem\xc5\xb3, primena \xe2\x80\x9emed\xc5\xbeio\xe2\x80\x9c strukt\xc5\xabr\xc4\x85, skirtingai nei Microsoft Windows operacin\xc4\x97se sistemose, diskams raid\xc4\x97s n\xc4\x97ra priskiriamos, leid\xc5\xbeiama pasirinkti laikmenos pavadinim\xc4\x85 savo nuo\xc5\xbei\xc5\xabra. BeOS sistemoje pagrindinis diskas visuomet yra \xe2\x80\x9eboot\xe2\x80\x9c, be to kiekviena BFS laikmena turi aplank\xc4\x85 \xe2\x80\x9ehome\xe2\x80\x9c."